Glitrelia naturreservat

Glitrelia naturreservat omfatter en del av lia på vestsiden av Oppegårdskollen samt en stor del av Djupdalen nord for Glitre i Hakadal. Gran er dominerende treslag, men området er lite homogent og omfatter en rekke skog-/naturtyper. Her finnes vanlig blåbærgranskog i øst, rik sumpskog i nord, og stedvis er vegetasjonen preget av kalkrik berggrunn, med blant annet lågurtgranskog. For øvrig finnes mange treslag: furu, bjørk, osp, hassel, ask, alm, gråor, svartor, selje, rogn, hegg, einer, leddved og barlind. Dyreliv og vegetasjon er vernet mot skade og ødeleggelse, men det er tillatt å sanke bær og matsopp. Jakt er også tillatt i samsvar med annet regelverk. Sykling og ridning er forbudt utenom eksisterende stier. Referanser